A Tanács 2723/1999/EK rendelete
(1999. december 17.)
a halászati erőforrásoknak a fiatal tengeri élőlények védelmét biztosító technikai intézkedések révén történő megóvásáról szóló 850/98/EK rendelet módosításáról
Az EURÓPAI UNIÓ TANÁCSA
tekintettel az Európai Közösséget létrehozó szerződésre és különösen annak 43. cikkére,
tekintettel a Bizottság javaslatára,
tekintettel az Európai Parlament véleményére [1],
tekintettel a Gazdasági és Szociális Bizottság véleményére [2],
mivel:
(1) Egy bizonyos heringállomány ívásának területe és ideje megváltozott, ezért a szóban forgó területen és időben történő halászattal kapcsolatos különleges rendelkezéseket is módosítani kell.
(2) A 850/98/EK rendelet [3] 29. cikke meghatározott halászfelszerelésekre vonatkozólag számos kivételt tartalmaz; ezeknek a kivételeknek a dán kerítőhálókra is vonatkozniuk kell; az erre a felszereléstípusra vonatkozó kivételek tévedésből nem kerültek bele ebbe a cikkbe; következésképpen a dán kerítőhálót is be kell sorolni a 29. cikkben foglalt kivételek körébe.
(3) A 850/98/EK rendelet 33. cikke tiltja az erszényes kerítőhálóknak tengeri emlősökkel együtt élő halraj esetén történő használatát; az ilyen használat elfogadható lenne az olyan halászhajók esetében, amelyek a Nemzetközi Delfinvédelmi Programról szóló egyezményben elfogadott feltételek szerint működnek; a Közösség a Tanács 1999/386/EK határozata [4] útján e program ideiglenes alkalmazását határozta el; következésképpen a 33. cikket ilyen értelmű mentességi záradékkal kell kiegészíteni.
(4) A VI. melléklet szembőség-kategóriákat állapít meg bizonyos fajok, illetve fajcsoportok kifogására használatos rögzített halászfelszerelésekre; a Bizottság rendelkezésére bocsátott adatok alapján felül kell vizsgálni kis pettyes macskacápa két fajának esetében az alkalmazott szembőség-kategóriát.
(5) Következésképpen a 850/98/EK rendeletet módosítani kell,
ELFOGADTA EZT A RENDELETET:
1. cikk
A 850/98/EK rendelet a következőképpen módosul:
1. A 20. cikk (1) bekezdésének f) pontja helyébe a következő rendelkezés lép:
"f) i. szeptember 21. és november 15. között az ICES VII. a) körzetnek a Man-sziget keleti partja és az alábbi koordináták között húzott egyenes vonal által határolt részén:
- é. sz. 54° 20′00′′, ny. h. 04° 25′05′′ és é. sz. 54° 20′00′′, ny. h. 03° 57′02′′,
- é. sz. 54° 20′00′′, ny. h. 03° 57′02′′ és é. sz. 54° 17′05′′, ny. h. 03° 56′08′′,
- é. sz. 54° 17′05′′, ny. h. 03° 56′08′′ és é. sz. 54° 14′06′′, ny. h. 03° 57′05′′,
- é. sz. 54° 14′06′′, ny. h. 03° 57′05′′ és é. sz. 54° 00′00′′, ny. h. 04° 07′05′′,
- é. sz. 54° 00′00′′, ny. h. 04° 07′05′′ és é. sz. 53° 51′05′′, ny. h. 04° 27′08′′,
- é. sz. 53° 51′05′′, ny. h. 04° 27′08′′ és é. sz. 53° 48′00′′, ny. h. 04° 50′00′′
- é. sz. 53° 48′05′′, ny. h. 04° 50′00′′ és é. sz. 54° 04′05′′, ny. h. 04° 50′00′′;
ii. szeptember 21. és december 31. között az ICES VII. a) körzetnek az alábbi koordináták által határolt részén:
- Észak-Írország keleti partja az é. sz. 54° 15′- nél,
- é. sz. 54° 15′, ny. h. 5° 15′,
- é. sz. 53° 50′, ny. h. 5° 50′,
- Írország keleti partja az é. sz. 53° 50′-nél;;"
2. A 29. cikk (4) bekezdése a következőképpen módosul:
a) Az a) pont első francia bekezdésében a "halászhatnak az ebben a bekezdésben említett térségekben fenékzsákhálóval" kifejezés helyébe a "halászhatnak az ebben a bekezdésben említett térségekben fenékzsákhálóval vagy dán kerítőhálóval" kifejezés lép.
b) A b) pont a következőképpen módosul:
i. A bevezető fordulat helyébe a következő rendelkezés lép:
"i. Mindazonáltal a 221 kW-nál nagyobb teljesítményű hajók használhatnak fenékzsákhálót vagy dán kerítőhálót, illetve azok a párosan halászó hajók, amelyek együttes teljesítménye meghaladja a 221 kW-ot, használhatnak páros fenékzsákhálót, feltéve, hogy:";
ii. a ii. alpontban az első francia bekezdés helyébe a következő rendelkezés lép:
"- a fenékzsákhálók vagy a páros fenékzsákhálók esetében a használt szembőség eléri legalább a 100 millimétert, és;"
iii. a következő új alponttal egészül ki:
"iv. dán kerítőháló esetében a használt szembőség eléri a 100 millimétert;"
3. A 29. cikk (5) bekezdésében az "azokban a térségekben, ahol merevítőrudas zsákhálók, fenékvonóhálók vagy páros feszítőlapos fenékvonóhálók használata tilos" kifejezés helyébe az "azokban a térségekben, ahol merevítőrudas zsákhálók, fenékvonóhálók, páros feszítőlapos fenékvonóhálók vagy dán kerítőhálók használata tilos" kifejezés lép;
4. A 33. cikk a következő bekezdéssel egészül ki:
"(3) Mindazonáltal, az (1) bekezdés nem vonatkozik azokra a hajókra, amelyek a Nemzetközi Delfinvédelmi Programnak a Közösség által 1999. május 12-én aláírt egyezményében (Washington, 1998. május 15.) elfogadott feltételek szerint működnek. E hajók nevét és technikai jellemzőit a 48. cikkben előírt eljárással összhangban a Bizottságnak kell listába foglalnia.";
5. A VI. melléklet helyébe e rendelet melléklete lép.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
A rendeletet 2000. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. december 17-én.